Video: Kenners besorg oor tabletrekenaars vir kindersArgieffoto ‘n Video volg onderaan die berig. Pediaters en ander gesondheidskenners is glo besorg oor tabletrekenaars wat só maklik is dat selfs driejariges dit kan gebruik. Mens hoef nie te kan tik of lees as jy ŉ tabletrekenaar wil gebruik nie, soos kleuters kan maklik leer hoe om rolprente te kyk, na familiefoto-albums te kyk of eenvoudige speletjies te speel. Die toestelle was van die top geskenke vanjaar vir kinders. Samsung het ŉ tablet spesiaal vir kinders ontwerp en talle vervaardigers sluit nou ouerbeheer in vir tablette vir volwassenes. Daar is egter talle tabletrekenaars wat spesiaal vir kinders ontwerp word deur LeapFrog, Vtech en Toys ‘R’ Us. Dr. Dimitri Christakis, ŉ pediater van die Seattle Children’s Hospital, het daarop gewys dat iPads nou net meer as drie jaar op die mark is wat beteken dat navorsing oor tabletrekenaars nog in sy kinderskoene staan. Christakis sê opvoedkundige speletjies en apps het waarde as dit ŉ kind laat deelneem en aanmoedig om interaktief met die toestel om te gaan, maar waarsku dat kinders nie te lank video’s op hul tabletrekenaars moet kyk nie. Die Amerikaanse Akademie van Pediaters het voorgestel dat kinders nie langer as een of twee ure per dag met ŉ tablet moet speel nie, maar Christakis meen een uur is meer as genoeg. “Die belangrikste ding vir kinders is om tyd te spandeer saam met hul ouers of versorgers,” het hy gesê. “Niks is meer belangrik in terme van sosiale ontwikkeling nie.” Dr. Rahil Briggs, ŉ pediatriese sielkundige by die Montefiore mediese sentrum in New York het gesê taalontwikkeling kan vertraag word indien kinders te veel tyd op tablette spandeer. “Daar is nog so min navorsing, kenners weet nie hoeveel tyd is te veel nie,” het sy gesê. Briggs voer aan ouer kinders se sosiale ontwikkeling kan vertraag word as hulle te veel tyd op ŉ tablet spandeer. “Die aard van die aktiwiteit lei daartoe dat kinders nie hul tyd gebruik om te leer hoe om vriende te maak of sosiale vaardighede aan te leer nie.” Jill Buban, dekaan by Post University in Waterbury Connecticut, sê egter hoe meer kinders tegnologie voor skool kan leer en inneem, hoe makliker gaan hulle voel wanneer hulle vir die eerste keer by ŉ klaskamer instap. Sy het egter bygevoeg dat opvoedkundige apps gemonitor en beperk moet word. Sy beveel aan dat kinders nie langer as 30 minute voor ŉ tablet moet spandeer nie. -SAPA